52. schôdza NR SR - 12.deň - B. popoludní
Dátum: 2026-06-11
Poslanec: Dostál, Ondrej (SaS)
Druh vystúpenia: Vystúpenie v rozprave

Keďže ste obmedzili čas pre rozpravu, budem veľmi stručný. A v tomto vystúpení poviem iba tri veci. Jednu reakciu, jednu nevyžiadanú radu a jeden návrh. Budem reagovať na pána poslanca Michelka, ktorý sa vrátil do rokovacej sály a ktorý povedal, že miera šialenej deštrukcie opozície je nesmierna. Začali ste deštruovať každý jeden zákon. Nemáte mieru, čo je vhodné a čo je nevhodné, čo je primerané a čo nie je primerané. No tak ja by som chcel upozorniť na to, že keď opozícia rozsiahlo diskutuje, tak obvykle ide o nejakú dôležitú vec. A veľmi často ide o vec, ktorá je veľmi zlá a presadzuje sa veľmi zlým spôsobom. Do istej miery to potvrdzuje aj rozprava o tomto návrhu zákona, ktorý nie je obyčajný návrh na novelu rokovacieho poriadku, ale je to zase finta, pokus nejako vybabrať s pravidlami, keď sa dáva ako poslanecký návrh niečo, o čom viete, že to nakoniec bude vyzerať úplne inak, že vyhodíte všetko, čo tam je a dáte tam niečo úplne iné, čo s tým nijako nesúvisí, čo tam je teraz. A tým netvrdím, že ste to tak mysleli na začiatku. Na začiatku ste to mysleli tak, ako ste to navrhli, to vám neberiem, ale v momente, keď ste ten návrh prednášali, tak už ste vedeli, že to tam nebude a ani ste na to neupozornili, ako ste to robili aspoň pri tých, aspoň že to ste robili pri tých kultúrnych zákonoch, že ste od začiatku priznávali, že toto je len taká tá lokomotíva, ku ktorej pripojíte ďalšie vagóniky v ďalšom procese. Teraz tá nevyžiadaná rada. Už je neskorá, ale tak ja naozaj nerozumiem, prečo ste to takto urobili, veď keby ste to nechali, ako to bolo, prebehla by spojená rozprava. Tak by možno nejaký poslanec vystúpil k tomu, či je dobré alebo nie je dobré, aby výboru pre európske záležitosti sa odobrala možnosť vyjadrovať sa v nejakých konkrétnych veciach a preniesla sa na plénum, ale určite by sme tú rozpravu mali už dávno za sebou. Ale vy ste spravili to, že ste stiahli návrh ústavného zákona a potom je zjavné, že tá novela rokovacieho poriadku nemôže byť schválená v takej forme, ako je navrhovaná a logicky vyvstala otázka, že prečo teda. A v kontexte tých vašich vyjadrení, že ako opozícia zneužíva nový rokovací poriadok, tak bolo zjavné, že chcete to využiť na niečo také. A dokonca ste vopred obmedzili rozpravu, dĺžku rozpravy. A kedy koalícia vopred obmedzuje dĺžku rozpravy? Keď si je vedomá, že predkladá niečo, čo je problém, čo je zlé a na čo bude mať opozícia potrebu reagovať. Takže to, že ste vyhodili návrh ústavného zákona, bez ktorého sa nedá tá novela rokovacieho poriadku schváliť, a ešte ste to pridupľovali tým, že ste obmedzili čas na rozpravu. Tak bolo zjavné, že si to niekto všimne a upozorní na to. Pokojne, keby ste to urobili bez toho, tak mohli sme si ušetriť týchto niekoľko hodín rozpravy a bavili by sme sa o tom až v druhom čítaní, keby ste s tou fintou prišli. Takže je to vlastne vaša chyba, že ste to urobili takýmto spôsobom. Posledná tretia vec, ten návrh. Dávam do pozornosti pánovi spravodajcovi, ktorý počas vystúpenia pána poslanca Pročka zastupuje aj navrhovateľa, že navrhujem vrátiť tento návrh na dopracovanie. A ak teraz teda pán poslanec Michelko nestiahne ten návrh, čo by som považoval za optimálne, lebo on si to tu vlastne zle zaväzuje celú vládnu koalíciu a opäť mu pripadla tá nevďačná úloha, že používa takúto legislatívnu fintu a v podstate obchádza, deformuje a deštruuje, aby som použil jeho slová a slová jeho predsedu, legislatívny proces. A tu myslím, že relatívne sa zachoval pán poslanec Jariabek, ktorý tu predložil návrh uznesenia k výročiu získania Oscara filmu Obchod na korze, čo teda samé o sebe bolo pekné, ale teda v tých súvislostiach, ako tu vládna koalícia deštruuje kultúru, deštruuje slobodné médiá a uvažuje o tom, že s fašistickou republikou pôjde do spolupráce a do budúcej koalície. Tak to uznesenie v tom znení, ako bolo navrhnuté, vyznievalo trochu absurdne a teda viacerí z nás mali potrebu sa k tomu vyjadriť v rozprave a pán poslanec Jariabek sa rozčúlil a už po prvom vystúpení stiahol alebo oznámil, že ten návrh sťahuje. A myslím si, že to by bolo dobré riešenie aj pre tento návrh a by sme aj skrátili rozpravu a mohli by sme sa venovať podstatnejším veciam, ako je napríklad rušenie voľby poštou alebo podobné návrhy vládnej koalície, ale teda pre prípad, že by pán poslanec Michelko tejto výzve nevyhovel, tak navrhujem vrátiť návrh na dopracovanie. Ďakujem.